Page:King Alfred's West-Saxon Version of Gregory's Pastoral Care (2).djvu/456

Hatton MS.] forðonðe he is wlaco, & nis nauðer, ne hat, ne ceald, ðeah ic hine supe, ic hine wille eft útaspiwan of minum muðe. Se ðonne bið wearm, nalles wlaco, ðe gód geornlice ónginð, & eac geendað. Ac se bið ceald ðe nan gód ne ónginð. Ac swa swa ðæt cealde ærest ongine wlacian, ær hit fulwearm weorðe, swa eac ðæt wearme wlacað, ær hit eallunga acealdige. Swa eac se ðe forlæt ðone cele ungetreownesse, & wyrð wlacra treowa, & nyle ðonne ðæt wlace oferwinnan, & wearmian oð he wealle. Butan tweon, se ðe to lange & to fæste wunað ón ðæm wlacum treowum, he geortreowð ðæt he æfre mæge ón welme weorðan, ðæt he mid ealle acolað; & ðeah he æer truwige, ðonne he ceald bið, ðæt he mæge wearm weorðan, he geortriewð, ðonne he wlacu bið, gif he to longe on ðæm stent. Swa eac se ðe nu giet ón synnum is, næfð he no forlæten ðone truwan & ðone tohopan his gehwearfnesse; ac se, se ðe æfter his gehwerfnesse to lange wlæc bio, ðonne lytlað him se tohopa ðe he hæfde, ða he synful was. Forðæm wilnað God to ælcum men ðæt he sie oððe wearm oððe ceald, ðylæs he for wlæcnesse sie útaspiwen. Forðæm se cealda ðencð to wearmianne, & se wearma welð ón gódum cræftum, ðylæs he sie wealg for wlæcnesse, & forðæm weorðe utaspiwen. Forðæm ælc wæter bið ðy unwerodre to drincanne, æfterðæmde hit wearm bid, gif hit eft acolað, ðonne hit ær wære, ær hit mon ó óngunne wleccan.

LIX. Ðætte on oðre wisan sint to monianne ða ðe diegellice yfel doð, & god openlice; & on oðre wisan ða ðe willað helan ðæt hi to gode doð, & of sumum dingum openlice cyðað ðæt hie willað ðæt men wenen ðæt hi yfle beon.

On oðre wisan sint to manienne ða ðe yfel degellice doð, & gód openlice; on oðre wisan ða ðe ða god helað ðe hi doð, & ne reccað hwæt him mon ymbe ræswe. Ða ðonne sint to manienne ðe ðe yfel degellice doð, & god openlice, ðæt hi geðencen hu hrædlice se eorðlica hlisa ofergæ, & hu unanwendendlice se go[d]cunda ðurhwuna. Hi sint to manienne ðæt hi ón ðara ðinga ende hiora modes eagan afæstnien, & gesion ðætte ðis mennisce lóf swiðe hrædlice gewít, & se úplica Dema & se eca ða deglan scylda ealla wát, & simle bið gearo to ðæm